b'\n_START_ARTICLE_\nGrenlandija\n_START_SECTION_\nGrenlandijos istorija\n_START_PARAGRAPH_\nEuropie\xc4\x8diai sal\xc4\x85 atrado 875 metais, ta\xc4\x8diau \xc5\xbeinoma, kad saloje su pertraukomis gyventa bent nuo 2500 m. pr. m. e. Nuo 986 met\xc5\xb3 pietvakari\xc5\xb3 Grenlandij\xc4\x85 \xc4\x97m\xc4\x97 apgyvendinti Islandijos ir Norvegijos vikingai ir \xc4\xafk\xc5\xabr\xc4\x97 dvi gyvenvietes. J\xc5\xb3 kaimynais tolimoje Grenlandijos \xc5\xa1iaur\xc4\x97je ir jos rytuose buvo v\xc4\x97lyvosios Dorseto archeologin\xc4\x97s kult\xc5\xabros \xc5\xbemon\xc4\x97s, v\xc4\x97liau T\xc5\xabl\xc4\x97s archeologin\xc4\x97s kult\xc5\xabros \xc5\xbemon\xc4\x97s, dabartini\xc5\xb3 inuit\xc5\xb3 prot\xc4\x97viai, kurie \xc4\x97m\xc4\x97 slinkti \xc4\xaf salos pietus._NEWLINE_Pakartotinai europie\xc4\x8diai, tik jau daugiausiai danai, Grenlandij\xc4\x85 v\xc4\x97l \xc4\x97m\xc4\x97 kolonizuoti 1721 m., ir nuo 1721 m. Grenlandija tapo Danijos kolonija, 1953 m. padarius pataisas Danijos konstitucijoje, Grenlandija tapo lygiaverte karalyst\xc4\x97s dalimi. 1979 m. gegu\xc5\xbe\xc4\x97s 1 d., po patariamojo referendumo 1979 m. sausio 17 d., (70,1\xc2\xa0% \xe2\x80\x9eu\xc5\xbe\xe2\x80\x9c ir 25,8\xc2\xa0% \xe2\x80\x9eprie\xc5\xa1\xe2\x80\x9c ) Grenlandija pasiek\xc4\x97 autonomij\xc4\x85. Vald\xc5\xbeia Danijoje tapo atsakinga u\xc5\xbe gynyb\xc4\x85, u\xc5\xbesienio politik\xc4\x85 ir konstitucijos klausimus, visa kita perleista Grenlandijos vietinei vald\xc5\xbeiai \xe2\x80\x93 lanstingui, j\xc4\xaf sudaro 31 narys. I\xc5\xa1kart po autonomijos gavimo Grenlandijoje sustipr\xc4\x97jo euroskepticizmas (Grenlandija, kaip lygiateis\xc4\x97 Danijos dalis, Europos S\xc4\x85jungos nare tapo 1973 m., nors referendumu grenlandie\xc4\x8diai tam prie\xc5\xa1taravo (70,2\xc2\xa0% \xe2\x80\x9eprie\xc5\xa1\xe2\x80\x9c ir 29,3\xc2\xa0% \xe2\x80\x9eu\xc5\xbe\xe2\x80\x9c). 1982 m. vasario 23 d. surengus dar vien\xc4\x85 referendum\xc4\x85 paai\xc5\xa1k\xc4\x97jo, jog daugiau nei pus\xc4\x97 (52\xc2\xa0%) elektorato pritaria pasitraukimui i\xc5\xa1 ES, 46,1\xc2\xa0% tam prie\xc5\xa1taravo.  1985 m. vasario 1 d. Grenlandija paliko Europos S\xc4\x85jung\xc4\x85 ir taip tapo pirm\xc4\x85ja teritorija, pasitraukusia i\xc5\xa1 ES. Pagrindin\xc4\x97 Europos S\xc4\x85jungos palikimo prie\xc5\xbeastis buvo nepriimtina \xc5\xbevejybos politika. 2008 m. lapkri\xc4\x8dio 25 d. surengtas referendumas d\xc4\x97l platesn\xc4\x97s Grenlandijos autonomijos, kuriame 75\xc2\xa0% gyventoj\xc5\xb3 pritar\xc4\x97 didesniam savaranki\xc5\xa1kumui.  2009 m. bir\xc5\xbeelio 20 d., \xc5\xa1v\xc4\x99sdama nacionalin\xc4\x99 dien\xc4\x85, Grenlandija per\xc4\x97m\xc4\x97 savivaldos kontrol\xc4\x99, policijos, teism\xc5\xb3 valdym\xc4\x85, pakran\xc4\x8di\xc5\xb3 apsaug\xc4\x85 ir gamtos resurs\xc5\xb3 kontrol\xc4\x99. Grenland\xc5\xb3 kalba paskelbta oficialia \xc5\xa1alies kalba.  Teigiama, kad tai paskutinis \xc5\xbeingsnis prie\xc5\xa1 paskelbiant nepriklausomyb\xc4\x99.\n_START_SECTION_\nEkonomika\n_START_PARAGRAPH_\nXX a. paskutinio de\xc5\xa1imtme\xc4\x8dio prad\xc5\xbeioje Grenlandija i\xc5\xa1gyveno ekonomikos nuosmuk\xc4\xaf, ta\xc4\x8diau ekonomin\xc4\x97 pad\xc4\x97tis \xc4\x97m\xc4\x97 ger\xc4\x97ti nuo 1993 m. Grenlandijos vietin\xc4\x97s vald\xc5\xbeios vykdyta grie\xc5\xbeta fiskalin\xc4\x97 politika leido ilgainiui sukurti teigiamo balanso biud\xc5\xbeet\xc4\x85. \xc5\xa0iuo metu Grenlandijos ekonomika yra itin priklausoma nuo \xc5\xbevejybos ir \xc5\xbevejybos eksporto, nes pagrindinis verslas \xe2\x80\x93 \xc5\xbevejyba. Tik 1\xc2\xa0% Grenlandijos \xc5\xbeem\xc4\x97s galima dirbti: auginamos \xc5\xa1al\xc4\x8diui atsparios dar\xc5\xbeov\xc4\x97s (burokai, rop\xc4\x97s). M\xc4\x97sai veisiamos o\xc5\xbekos, avys ir \xc5\xa1iauriniai elniai. Pakrant\xc4\x97s vandenyse gausu la\xc5\xa1i\xc5\xa1\xc5\xb3, menki\xc5\xb3, kreve\xc4\x8di\xc5\xb3._NEWLINE_Pastaruoju metu vystomi keli mineralini\xc5\xb3 i\xc5\xa1kasen\xc5\xb3 projektai. Taip pat jau\xc4\x8diamas pagyv\xc4\x97jimas IT sektoriuje._NEWLINE_Turizmas \xc5\xa1alia \xc5\xbevejybos \xc5\xa1iuo metu yra vienas i\xc5\xa1 pagrindini\xc5\xb3 salos versl\xc5\xb3. Turistus itin traukia geizeriai \xe2\x80\x93 \xc5\xa1ilto arba \xc5\xa1alto vandens srovi\xc5\xb3 sukurti nat\xc5\xabral\xc5\xabs gamtiniai fontanai._NEWLINE_Saloje n\xc4\x97ra gele\xc5\xbeinkeli\xc5\xb3, o keli\xc5\xb3 nutiesta vos 150 km. Pagrindin\xc4\x97 sausumos transporto priemon\xc4\x97 teb\xc4\x97ra \xc5\xa1un\xc5\xb3 kinkinys.\n_START_SECTION_\nPavadinimo kilm\xc4\x97\n_START_PARAGRAPH_\nSal\xc4\x85 X a. pabaigoje atrad\xc4\x99 vikingai, vadovaujami Eriko Rudojo, pavadino j\xc4\x85 \xe2\x80\x9e\xc5\xbeali\xc4\x85ja \xc5\xbeeme\xe2\x80\x9c. Viking\xc5\xb3 pasakojimuose teigiama, kad Grenlandijoje tuo metu augo mi\xc5\xa1kai, buvo \xc5\xa1il\xc4\x8diau nei dabar. Tai neseniai patvirtino mokslinink\xc5\xb3 atradimai.'